UBERA ARANZETA (EH Bildu, 2017-11-30):
Sare publikoan aurkitzen garen argazki batekin hasiko naiz.
Urria, itxialdiak, mobilizazioak ikastetxez ikastetxe. Azaroa, grebak. Azaroak 9, 16, 23 eta gaur bertan ere, 30ean, greba; eta abenduak 12, beste greba bat. Eta ez ditu mahai gainean jarriko iazko ikasturtean izandako mobilizazio eta lanuzteak.
Haurreskolak Partzuergoa, deituak izan ziren grebara 1.200 langiletik gora. Greba % 86tik gora langileen ordezkarien datuetan, Eusko Jaurlaritzaren arabera, % 66. Heziketa berezia, deituak zeuden 1.000 langile, greba % 75etik gora, Eusko Jaurlaritzaren datuak ez ditugu ezagutzen. Sukaldariak, deituak zeuden 470 langile, greba % 80tik gora, ez ditugu ezagutzen Eusko Jaurlaritzaren datuak. Garbitzaileak, deituak zeuden 330 langile, % 65etik gora, ez ditugu ezagutzen Eusko Jaurlaritzaren datuak.
...zeuden 330 langile, % 65etik gora. Ez ditugu ezagutzen Eusko Jaurlaritzaren datuak.
Gaur irakasleak atera dira. Arratsaldean ezagutuko ditugu datuak eta espero dugu Eusko Jaurlaritzak datuak mahai gainean jartzea eta bestelako datuak ere  - azken asteetan izandako lan uzteen datuak ere -  ezagutzea.
Hitzarmenen egoera. Haurreskolak Partzuergoko hitzarmena 2009koa da; heziketa berezikoa 2004koa; irakasleak 2010; sukaldari eta garbitzaileak 2009koa.
Eta zer dio gobernu honek? Elkarrizketa bat dagoela, negoziazioa badagoela. Non? Norekin? Argazki hau ikusita agerian geratzen da hemen zerbait falta baldin bada elkarrizketa eta negoziazioa dela.
Ahaztu zait argazkira gehitzea langileen lan baldintzekin batera aldarrikapenetan hizkuntza ereduari buruzkoak, haurreskolen doakotasuna, LOMCE, Heziberri alde batera uztea, kohesio soziala, integrazioa, aniztasunari erantzun egokiak, ikasle euskaldun eleaniztunak sortzeko euskarazko murgiltze eredua...
Beraz, beste behin, bere lan baldintzetik, bere zilborretik haratago begiratzen duen hezkuntza komunitatearen aurrean gaude. Irakasle, hezitzaile, sukaldari, garbitzaile, dena delarik beraien profila, herri honekiko inplikatuak eta inplikatzen ari diren langileekin, herritarrekin, profesionalekin aurkitzen ari gara.
Belaunaldi berrien mesedetan, herri honen interesen alde, euskal gizartearen alde, gizarte honekin inplikatzen, bere alde lanean.
Azken finean, gaurko erabakiek biharko eguna baldintzatzen dutelako eta gaur hartzen diren erabakiak biharko hezkuntzaren eredua zehazten dutelako eta baldintzatzen dutelako.
Eta bitarte horretan zer da ikusi duguna? Ba bitarte horretan ikusi duguna da Hezkuntza Sailaren aldetik elkarrizketa eta negoziazioa egon, egon dela, baina non? Madrilen. Madrilekin. Zertan? LOMCE indarrean sartu zenean hizkuntza ereduak mantentzeko adostuz.
Niri pertsonalki zer pentsaraziko zidan eta zer pentsarazi zidan Wert gisako ministro batek gurekin  - EAEko Hezkuntza sailburuarekin, Jaurlaritzarekin -  hizkuntza ereduak adostu nahi izana. Zertan pentsarazi ematen dit. Edo Kupoaren likidazioan LOMCEren aplikaziorako kopuru bat adostea bake fiskala delakoaren baitan.
Baina argazki guztia egiteagatik eta datu guztiak mahai gainean ipintzeagatik, ezin dut aipatu gabe utzi hezkuntza akordiorako abian jarri diren mailak.
Baina nire galdera da: Benetan akordioa bilatu nahi baldin bada, zergatik ez da sare publikoan  - Hezkuntza Sailaren ardura zuzenekoa den sarean -  dagoen egoera konpondu nahi? Zergatik ez da akordioa bilatu nahi? Ez dut ulertzen. Ez dut ulertzen.
Eta kuriosoa izan da prozesu horretan ez direla eragileen ordezkaritzak deituak izan. Egia da hasierako bilera batetara deituak izan zirela, baina gero maila pertsonalean jendea izan da deitua eta ari da parte hartzen abian jarri diren maila horietan, horrek izan ditzaken alde on eta alde txar guztiekin, baina behintzat kuriosoa bada.
Eta hezkuntza komunitateko eragile nagusienetakoa kanpo geratu da. (...) kanpo geratu da. Eta horrek ere zer pentsarazi eman beharko liguke?
Egia da ere  - eta argazkia osatzen joateko -  ikasturte hasieran Hezkuntza Sailak, hezkuntza arloko mahaian proposamen bat egin zuela, zerbait mugitu zela behintzat aurreko mahaietatik alderatuz, ba irakasleen mobilizazio eta aldarrikapenei erantzunez, baina proposamen horretan ez zituen hezkuntza komunitateko profesional guztiak kontutan hartu.
Eta hala ere, ikusita eta jakinda ez zela momentu honetan gure Hezkuntza Sistemak eta, batez ere, hezkuntza sistema publikoak behar duen proposamena, gure taldeak mugitzea pentsatu zuen. Pentsatu zuen ahalegin bat egitea eta horregatik gaur eztabaidagai dugun gaia ekarri genuen, alegia.
Eta zer zen planteatzen genuena? Ba Gobernuak berak egindako proposamena betetzeko 2018ko aurrekontuetan zuzkidura gehikuntza bat sartzea eta gero, bestetik, egindako proposamena osatzeko planteamendua integralagoa egiteko falta zen profesionalekiko proposamena egitea.
Beraz, soilik eskatzen genuena zen Gobernuak emandako hitza betetzea, euskaldunen hitza betetzea. Ze hitzezkoak gara, ez?
Baina oraingoan ez da horrela izango. Gobernuak egin dituen aurrekontuetan ez dago jasota berak hezkuntza arloko mahaira eraman zuen proposamena, ez behintzat bere osotasunean. Erdizka dago jasota. Esaterako, Haur eta Lehen Hezkuntzan ahalegin bat egin da, baina ahalegin tranpatia da ze, benetan, ez dago plantila gehikuntza bat, ez dago behin-behinekotasunari aurre egiteko behar den besteko egitasmoa, zeren kontutan izan behar dugu plantilaren partida horretan ere balizko igoera % 1,5 hipotetiko hori ere barneratua dagoela.
Eta kontutan hartzen baldin badugu azken urteetan egondako jubilazio kopuruak, kontutan hartzen baldin badugu matrikulazio datuak, kontutan hartzen badugu azaleratzen ez diren plazak, ba ikusten da galdutako enplegua ez dela errekuperatzen eta plazak amortizatzen direla. Beraz, behin-behinekotasuna benetan amesgaizto bilakatu da hezkuntza sistema publikoarentzat. Eta gero, ba zer esanik ez, Bigarren Hezkuntzan ordezkapenetan jaitsiera bat ematen dela.
Gaurkoan berriro gure proposamena atzera botako duzue, baina ekibokatzen zarete politika egiteko duzuen estiloarekin. Ekibokatzen zarete, jarraitzen duzuelako zuen zilborrera begira, jarraitzen duzuelako nik esan eta...
...estiloarekin, ekibokatzen zarete, jarraitzen duzuelako zuen zilborrera begira, jarraitzen duzuelako nik esan eta zuek onartu, eta politika egiteko estilo horrek ez garamatza inora, gaurko ogia, biharko gosea suposatzen du, noski, alderdi bezala ongi datorkizue, oraindik etekinak ematen dizkizue.
Eta hala ere, nahiz eta gaurko gure proposamena kontutan ez hartu, nahiz eta gurekin aurrekontuak ez dituzue nahi adostu edo ez dituzue onartu nahi, bueno, eskatuko nizueke behintzat, ba guk, aurrekontuetan mahai gainean jarri ditugun hezkuntzako, hezkuntzaz ari naiz, bestelako zuzenketak ere noski, baina hezkuntzan jarri ditugun zuzenketei bueltatxo bat ematea eta onartu itzazue.
Onartu itzazue, zeren benetan lagungarriak izango zaizkizue, lagungarriak gaur egungo egoera honi buelta emateko, hezkuntza komunitateari erantzun egoki bat emateko, eta batez ere, etorkizunera begira, gure hezkuntza sistema, gure gizartea behar den terminoetan eraikitzeko.
Eta besterik ez. Eskerrik asko.